আফ্রিকা মহাদেশে প্রথম বিশ্বকাপ ফুটবলের স্মৃতি ভুলে থাকা কঠিন ভুভুজেলার সেই ভুবনভেদী আওয়াজের জন্য। মনে হত, যেন শতকোটি মৌমাছি ছুটে আসছে আমার-আপনার দিকে, আর ক্রমশ মলিন থেকে মলিনতর হয়ে যাচ্ছে ফুটবল খেলাটাই।
২০১০ বিশ্বকাপের সেই দক্ষিণ আফ্রিকা পর্ব আজ ইতিহাস। মাঝখানে এসেছিল ব্রাজিলের সাম্বা। এবং আর এক বছর পরেই রাশিয়া আনতে চলেছে অন্য এক অভিজ্ঞতা, তলস্তয়-পুশকিনের দেশ তৈরি হচ্ছে ভুভুজেলার পাল্টা দিতে। তবে এবার আর মেঠো ভেঁপুর কর্কশ সুর নয়। বিশ্বকাপ মাতাতে রুশ জনতা তৈরি হচ্ছে ‘স্পুন’ নিয়ে।
‘স্পুন’! হ্যাঁ চামচই। একটা নয় দু’টো। পরস্পরের সঙ্গে জাঁতির মতো আটকানো। জোড়া অংশে হাত দিয়ে চাপ দিলেই ফট ফট শব্দ হবে। অথবা শরীরের যে কোনও জায়গায় আঘাত করলে। মনে হতে পারে থপ থপ এগোচ্ছে ব্যাঙ! খোলা মাঠে দৌড়চ্ছে ঘোড়া। যে শব্দে রুশী জনগনের প্রচুর আমোদ, তাদের লোকসঙ্গীতে তারযন্ত্রের অনুষঙ্গে বহুযুগ ধরে বাজছে এই ‘স্পুন’।
প্রাচীন রাশিয়ায় ‘স্পুন’ তৈরি হত বাতাপী লেবু গাছের কাঠ দিয়ে। কিংবা বড় কোনও বৃক্ষের কাঠে। রুশ লোকসঙ্গীতে যা বাজত পারকাশনের মতো। যার নিজস্ব এক আবেদনও আছে মনে করে রাশিয়া। আনাতোলি, মিখাইল, একতারিনোর মতো হাজার হাজার রুশী নিশ্চিত ছন্দবদ্ধ শব্দের এই আবেদন নাড়িয়ে দেবে বিশ্বের ফুটবল জনতাকে। ঠিক যেমনটা দেয় স্পেনের বিখ্যাত ক্যাস্টানেটস। 
ভুভুজেলার মতো কর্কশ না হলেও অনেক ‘স্পুন’ একসঙ্গে বাজতে থাকলে তার আওয়াজেও কিন্তু কানে তালা লাগতে পারে। কারণ রীতিমতো শক্ত কাঠ দিয়ে তৈরি হয় ‘স্পুন’। গোদা কথায়, আমার আপনার ডাইনিং টেবলের যে চামচ থাকে তার থেকে অনেক বেশি মোটা দাগের। যে কাঠে যত ভাল আওয়াজ, তার চাহিদা তত বেশি। সহজে ভাঙেও না। শব্দ হয় বেশ জোরে।
রাশিয়ার প্রাচীন বাদ্যযন্ত্রের তালিকা সুদীর্ঘ। কিন্তু তার বেশিরভাগই তারযন্ত্র বলে স্পুনকেই ভুভুজেলার পাল্টা বাছা হয়েছে। মস্কোর অদূরের বাসিন্দা, বাদ্যযন্ত্র তৈরির বড় ব্যবসায়ী রুস্তম নুগমানভ বলেছেন, ‘‘ভুভুজেলার পাল্টা খুঁজতে বসে প্রথমেই নিঃশ্বাস দিয়ে বাজানো হয় এমন বাদ্যযন্ত্রকে বাতিল করেছি। না হলে দক্ষিণ আফ্রিকার মতো আমাদেরও সমালোচনা হত। তারপর বাদ দিয়েছি ভারী যন্ত্রগুলো। যেমন বালালিকা। বা অ্যাকোর্ডিয়ান। ওগুলো তো দর্শক মাঠে নিয়ে যেতে পারবে না।  গাসলির মতো তারযন্ত্রের ক্ষেত্রেও একই কথা খাটে।’’ 
এই রুস্তমই কিন্তু ‘স্পুন’ কে ২০১৮ বিশ্বকাপের মিউজিক্যাল প্রতীক করার প্রস্তাব নিয়ে সংগঠন কমিটির কাছে হাজির হন। এবং কর্তারা সে প্রস্তাব লুফে নেন। তারপর থেকেই শুরু হয়ে যায়, ‘স্পুন’ কে জনপ্রিয় করার প্রচার। শুরু হয় ‘স্পুন’ কনসেপ্ট শপিংমলের শৌখিন শোরুম থেকে সাধারণ হকারের কাছে ছড়িয়ে দেওয়া। দুটি চামচ জুড়ে ‘ভি’ আকৃতি দেওয়ার ভাবনাটাও কিন্তু রুস্তমের। ভাবনার তারিফ করেছেন, স্বয়ং রুশ প্রেসিডেন্ট ভ্লাদিমির পুতিন। ‘স্পুন’-এর শ্রীবৃদ্ধি করতে  নিজের তহবিল থেকে ১০ লক্ষ রুবল অনুদান দিয়েছেন। প্রেসিডেন্টের সবথেকে ভাল লেগেছে দুটো চামচকে জুড়ে ‘ভি’ করে দেওয়াটা। ‘ভি’ ফর ‘ভিকট্রি’। পুতিন তো চাইবেনই, বিশ্বকাপের পর দুনিয়া জুড়ে তাঁর দেশের জয়জয়কার পড়ে যাক।